Tolong jelaskan mengenai Kerjaya dari Scha Elinnea dalam bahasa melayu

Scha Elinnea memulakan kerjaya awalnya sebagai Instafamous dengan memiliki 150,000 pengikut di laman Instagram. Beliau kemudian menyertai syarikat pengurusan Prokuya Studios pada Januari 2018 sekaligus menerima bimbingan daripada pasangan pelakon Fadzil Zahari dan Yana Samsudin, seterusnya memulakan kerjaya lakonan menerusi drama Mr. Grey (2018) yang bersiaran di Astro Ria, dibintangi oleh Fendy Bakry dan Eyra Hazali yang mana beliau melakonkan watak sebagai Nurul Jannah.

Beliau kemudian membintangi dua lagi drama termasuk Pencuri Cinta Kelas Satu sebagai Hardena dan Cik Reen & Encik Ngok Ngek sebagai Izyan. Ini kemudian diikuti oleh drama web Ghaib yang bersiaran di portal web Tonton dengan memegang watak sebagai Mimie. Pada tahun berikutnya (2019), Scha membintangi telefilem pertamanya, Papa Segera yang bersiaran di TV Okey, kemudiannya membintangi drama Voice Note dan Tuan Danial yang kedua-duanya disiarkan di TV3.

Pada tahun 2020, Scha berlakon dalam 4 siri drama televisyen, antaranya ialah Dia Random Guy sebagai Surihani dan Nasi Kerabu Untuk Che Abe sebagai Zety. Setahun kemudian, iaitu pada 2021, beliau membintangi 5 drama TV termasuk Tak Sempurna Mencintaimu, namun mendapat kejayaan secara meluas menerusi drama Sitik Tok dengan memegang watak sebagai Siti, seorang gadis naif yang datang ke Kuala Lumpur dari kampung telah putus tunang dan memulakan kerjayanya sebagai pempengaruh. Drama itu meraih jumlah tontonan sebanyak 3 juta tontonan. Pada tahun yang sama, peranan layar lebar beliau hadir apabila melakonkan watak Tengku Suraya dalam filem sulungnya, Seandainya Kau Ada yang diadaptasi dari novel 2010 bertajuk sama karya Kamsiah Abu terbitan Buku Prima. Filem itu dibintangi oleh Raysha Rizrose, Fendy Bakry, Ruhainies dan Aidit Noh. Beliau kemudian membintangi filem keduanya, Marabahaya Underground arahan Helmi Yusof dan Cat Farish yang mana beliau memegang watak sebagai Intan Juliana.

Pada tahun 2022, beliau menjadi salah seorang daripada 5 peserta rancangan realiti Master In The House Malaysia yang disiarkan di TV3. Selain beliau, 3 lagi peserta ialah Sharifah Rose, Andi Bernadee, Meyrasam (ahli kumpulan Cassia) dan Hael Husaini.